Eesti NSV Ülemnõukogu X koosseis
Eesti NSV X Ülemnõukogu oli Eesti NSV nn kõrgeima riigivõimuorgani – Eesti NSV Ülemnõukogu – kümnes koosseis, mille volitused kehtisid aastatel 1980–1985. Eesti NSV Ülemnõukogu X koosseisu valimised toimusid 24. veebruaril 1980. Eesti NSV Ülemnõukogu X koosseisu kuulus 285 saadikut, neist 101 naist ja 184 meest. 69 saadikut olid kuulunud ka eelmise, Eesti NSV Ülemnõukogu IX koosseisu. Saadikute hulgas oli 144 (ehk 50,5%) töölist ja kolhoosnikku, 18 teaduse, kultuuri, kirjanduse, kunsti, ajakirjanduse, hariduse ja tervishoiu alal töötajat, 44 parteitöötajat, 57 nõukogude ja riigiorganite töötajat, 3 ametiühingu- ja komsomolitöötajat ning 5 sõjaväelast. Teaduslik kraad oli 21 saadikul, kõrgharidusega oli 147 saadikut, keskharidusega 128 saadikut, mittetäieliku keskharidusega 10 saadikut. Saadikutest oli eestlasi 209, venelasi 63, ukrainlasi 6, valgevenelasi 5, lätlasi 1 ja poolakaid 1. Saadikutest 193 olid NLKP liikmed või liikmekandidaadid, 92 olid parteitud, kuid viimastest 37 olid ÜLKNÜ liikmed. Tegutsesid järgmised komisjonid: mandaatkomisjon seaduseelnõude komisjon plaani- ja eelarvekomisjon väliskomisjon tööstuskomisjon transpordi- ja sidekomisjon ehitus- ja kommunaalmajanduskomisjon põllumajanduskomisjon kaubandus- ja teeninduskomisjon tervishoiu- ja sotsiaalhoolduskomisjon haridus- ja kultuurikomisjon naiste töö ja olme ning emade- ja lastekaitse komisjon noorsookomisjon looduskaitse ja loodusvarade ratsionaalse kasutamise komisjon